ภัทธวุฒิ กนกวรรณากร (อังกฤษ: Phatthawut Kanokwannakhon) เป็นพนักงานรัฐวิสาหกิจและผู้บริหาร ดำรงตำแหน่งผู้อำนวยการฝ่ายเทคโนโลยีสารสนเทศ การท่าเรือแห่งประเทศไทย (กทท.) ตั้งแต่วันที่ 1 เมษายน พ.ศ. 2568 เป็นต้นมา โดยมีพื้นฐานวิชาชีพจากสายวิศวกรรมเครื่องกลเรือในกองทัพเรือไทย ก่อนย้ายมาปฏิบัติงานที่การท่าเรือแห่งประเทศไทยโดยเริ่มต้นจากฝ่ายการร่องน้ำ จากนั้นจึงย้ายมาปฏิบัติหน้าที่ ณ ท่าเรือกรุงเทพ เพื่อกำกับดูแลด้านวิศวกรรมของท่าเรือและด้านการบริหารจัดการ โดยในปัจจุบันได้ย้ายมาปฏิบัติหน้าที่ ณ ฝ่ายเทคโนโลยีสารสนเทศ รวมถึงมีบทบาทในการผลักดันโครงการด้านดิจิทัล เพื่อสนับสนุนการพัฒนาท่าเรือของการท่าเรือแห่งประเทศไทย. ประวัติและการศึกษา เรือโท ภัทธวุฒิ กนกวรรณากร เกิดเมื่อวันที่ 13 มีนาคม พ.ศ. 2528 ที่ตำบลวังกระโจม อำเภอเมือง จังหวัดนครนายก โดยเป็นบุตรของนายสุพจน์ กนกวรรณากร และนางวนิดา กนกวรรณากร เขาสำเร็จการศึกษาระดับประถมศึกษาจากโรงเรียนอนุบาลนครนายก ระดับมัธยมศึกษาชั้นปีที่ 1-4 จากโรงเรียนนครนายกวิทยาคม จากนั้นเข้าศึกษาในโรงเรียนเตรียมทหาร รุ่นที่ 44 (นตท.44) ภายหลังได้เข้าศึกษาที่โรงเรียนนายเรือ รุ่นที่ 101 (นนร.101) สาขาวิศวกรรมเครื่องกลเรือ ระหว่างปี พ.ศ. 2546–2549 และสำเร็จการศึกษาระดับวิศวกรรมศาสตรบัณฑิตในปี พ.ศ. 2549. หลังจบการศึกษาจากโรงเรียนนายเรือ เขาได้รับประกาศนียบัตรบัณฑิตสาขาวิทยาการทหารเรือเมื่อเดือนธันวาคม พ.ศ. 2550 เพื่อเพิ่มพูนองค์ความรู้ด้านยุทธการและการปฏิบัติการของกองทัพเรือ ต่อมาในช่วงการทำงานกับการท่าเรือแห่งประเทศไทย ภัทธวุฒิศึกษาต่อระดับปริญญาโท สาขาการจัดการโลจิสติกส์และโซ่อุปทาน ณ มหาวิทยาลัยบูรพา ระหว่างปี พ.ศ. 2565–2567 พร้อมผลการเรียนเฉลี่ยระดับดี ซึ่งสะท้อนการผสานความรู้ด้านวิศวกรรมเข้ากับการบริหารจัดการด้านโลจิสติกส์และโซ่อุปทาน. การรับราชการทหาร หลังสำเร็จการศึกษาจากโรงเรียนนายเรือ เขาได้เข้ารับราชการในกองทัพเรือไทย ระหว่างการปฏิบัติหน้าที่ในราชการทหาร เขาดำรงตำแหน่งรองต้นกลประจำเรือตรวจการณ์ทุ่นระเบิด ร.ล.ท่าดินแดง สังกัดกองเรือทุ่นระเบิด กองเรือยุทธการ ในช่วงเดือนตุลาคม พ.ศ. 2550 ถึงวันที่ 15 กันยายน พ.ศ. 2553 โดยมีหน้าที่ดูแลระบบเครื่องจักรกลและระบบขับเคลื่อนของเรือรบ รวมทั้งการบำรุงรักษาเครื่องจักรให้พร้อมปฏิบัติการทางทะเล. ประสบการณ์ดังกล่าวเป็นพื้นฐานสำคัญให้เขาพัฒนาทักษะด้านวิศวกรรมเครื่องกลเรือ การแก้ไขปัญหาเฉพาะหน้า และการทำงานภายใต้เงื่อนไขการปฏิบัติการทางทหาร ก่อนยุติการรับราชการในระดับชั้นยศเรือโทเมื่อปี พ.ศ. 2553. การทำงานกับการท่าเรือแห่งประเทศไทย ภัทธวุฒิย้ายจากกองทัพเรือมาปฏิบัติงานที่การท่าเรือแห่งประเทศไทย ตั้งแต่เดือนกันยายน พ.ศ. 2553 เริ่มต้นในสายงานวิศวกรรมเกี่ยวกับเรือขุดลอกร่องน้ำ โดยดำรงตำแหน่งรองต้นกลประจำเรือสันดอน 9 และเรือสันดอน 7 ฝ่ายการร่องน้ำ ซึ่งเป็นเรือขุดลอกของการท่าเรือแห่งประเทศไทย มีภารกิจดูแลเครื่องจักรกลเรือขุดลอกและสนับสนุนการรักษาระดับความลึกของร่องน้ำเพื่อรองรับการเดินเรือสินค้าเข้า–ออกท่าเรือกรุงเทพ. ต่อมาเขาได้ย้ายมาปฏิบัติงาน ณ ท่าเรือกรุงเทพ โดยผ่านหลายตำแหน่งในสายงานวิศวกรรมและบริหารที่ท่าเรือกรุงเทพ ทั้งในด้านการซ่อมบำรุงเครื่องมือทุ่นแรง การบริหารทรัพยากร จนได้รับแต่งตั้งให้ดำรงตำแหน่งนายช่างกล ท่าเรือกรุงเทพเมื่อวันที่ 22 มีนาคม พ.ศ. 2562 ดูแลงานวิศวกรรมโครงสร้างพื้นฐาน เครื่องมือและอุปกรณ์ยกขนตู้สินค้าในภาพรวมของท่าเรือกรุงเทพ รวมถึงสนับสนุนการนำเทคโนโลยีด้านดิจิทัลมาประยุกต์ใช้ในการปฏิบัติงาน. เมื่อวันที่ 23 สิงหาคม พ.ศ. 2566 ภัทธวุฒิได้รับแต่งตั้งเป็นรองผู้อำนวยการฝ่ายบริหารงานสนับสนุน ท่าเรือกรุงเทพ รับผิดชอบงานด้านอาคารสถานที่ ระบบสนับสนุน และสวัสดิการที่เกี่ยวข้องกับการดำเนินงานของท่าเรือ ก่อนจะเลื่อนมาดำรงตำแหน่งผู้อำนวยการฝ่ายเทคโนโลยีสารสนเทศ การท่าเรือแห่งประเทศไทย (สำนักงานใหญ่) ตั้งแต่วันที่ 1 เมษายน พ.ศ. 2568 โดยมีบทบาทในการวางกลยุทธ์และกำกับดูแลระบบเทคโนโลยีดิจิทัลขององค์กรในหลายมิติซึ่งรวมถึงโครงการ National Single Window e-D/O ที่เป็นความร่วมมือระหว่างการท่าเรือแห่งประเทศไทย, กรมศุลกากร, บริษัท โทรคมนาคมแห่งชาติ จำกัด(NT) ซึ่งเป็นการเปลี่ยนฉากทัศน์ด้านดิจิตอลของประเทศไทยด้านการขนส่งสินค้าทางทะเล โดยมุ่งยกระดับกระบวนการปล่อยสินค้าไปสู่ระบบดิจิทัลไร้กระดาษภายใต้แนวคิด 'First Port NSW e-D/O' และผลักดันการพัฒนา 'Smart Port' ของการท่าเรือแห่งประเทศไทย. การฝึกอบรมและกิจกรรมระดับนานาชาติ เรือโท ภัทธวุฒิ ได้เข้าร่วมการฝึกอบรมและสัมมนาวิชาการหลายหลักสูตรทั้งในประเทศและต่างประเทศ อาทิ หลักสูตรนักบริหารระดับกลาง กระทรวงคมนาคม รุ่นที่ 17 (นบก.17) และหลักสูตร Digital Transformation Program รุ่นที่ 5 (DTP5) ของสำนักงานพัฒนารัฐบาลดิจิทัล (องค์การมหาชน) (DGA) เพื่อเสริมศักยภาพด้านการบริหารและการขับเคลื่อนองค์กรภาครัฐสู่ดิจิทัล. ในระดับนานาชาติ เขาเคยเข้าร่วมอบรมหลักสูตรการบริหารจัดการท่าเรือเชิงกลยุทธ์ ณ ประเทศญี่ปุ่น จัดโดยองค์การความร่วมมือระหว่างประเทศแห่งญี่ปุ่น (JICA) รวมทั้งเข้าร่วมสัมมนาด้านความปลอดภัยท่าเรือภายใต้กรอบความร่วมมือเอเปก ณ เมืองแอนต์เวิร์ป ประเทศเบลเยียม นอกจากนี้ยังทำหน้าที่ผู้แทนของการท่าเรือแห่งประเทศไทยและประเทศไทยในการประชุมขององค์การทางทะเลระหว่างประเทศ (International Maritime Organization – IMO) เช่น การประชุมคณะกรรมการอำนวยความสะดวกด้านการเดินเรือ (Facilitation Committee – FAL) และการประชุมด้านความปลอดภัยทางทะเล (Maritime Safety Committee – MSC) ตลอดจนเข้าร่วมเวทีประชุมด้านพัฒนาและบริหารท่าเรือระดับภูมิภาคหลายรายการ. บทบาทด้านนโยบายและการบริหารองค์กร ด้วยความเชี่ยวชาญด้านท่าเรือและโลจิสติกส์ เรือโท ภัทธวุฒิได้รับเชิญให้มีส่วนร่วมในกระบวนการจัดทำนโยบายและกฎหมายระดับชาติ เขาได้รับแต่งตั้งเป็นที่ปรึกษาประจำคณะอนุกรรมาธิการพิจารณาศึกษาแนวทางแก้ไขปัญหาและพัฒนาท่าเรือของประเทศไทย สภาผู้แทนราษฎร ชุดที่ 26 เพื่อให้คำปรึกษาด้านเทคนิคและแนวทางพัฒนาท่าเรือของประเทศ. ต่อมาในปี พ.ศ. 2568 เขามีส่วนร่วมในกระบวนการพิจารณาร่างพระราชบัญญัติการท่าเรือแห่งประเทศไทย ในชั้นวุฒิสภา ในฐานะผู้เชี่ยวชาญจากการท่าเรือแห่งประเทศไทยที่เข้าชี้แจงข้อมูลต่อคณะกรรมาธิการวิสามัญ ซึ่งมีเป้าหมายปรับปรุงกฎหมายจัดตั้งการท่าเรือแห่งประเทศไทยให้สอดคล้องกับบริบทการแข่งขันด้านโลจิสติกส์สมัยใหม่. ภายในองค์กรการท่าเรือแห่งประเทศไทย ภัทธวุฒิได้รับเลือกตั้งให้เป็นกรรมการกองทุนสำรองเลี้ยงชีพพนักงานการท่าเรือแห่งประเทศไทย เมื่อวันที่ 17 มีนาคม พ.ศ. 2566 ทำให้เขามีบทบาทดูแลผลประโยชน์ด้านสวัสดิการของพนักงานควบคู่กับบทบาทด้านการบริหารและพัฒนาระบบท่าเรือและเทคโนโลยีขององค์กร. ประวัติการทำงาน กองทัพเรือ รองต้นกล ร.ล.ท่าดินแดง กองเรือทุ่นระเบิด การท่าเรือแห่งประเทศไทย นายช่างกลเรือ 11 (รองต้นกล) เรือสันดอน 9 ฝ่ายการร่องน้ำ นายช่างกลเรือ 11 (รองต้นกล) เรือสันดอน 7 ฝ่ายการร่องน้ำ ผู้ช่วยนายช่างกล ท่าเรือกรุงเทพ เจ้าหน้าที่บริหารงานทั่วไป 12 ท่าเรือกรุงเทพ นายช่างกล ท่าเรือกรุงเทพ รองผู้อำนวยการฝ่ายบริหารงานสนับสนุน ท่าเรือกรุงเทพ ผู้อำนวยการฝ่ายเทคโนโลยีสารสนเทศ เครื่องราชอิสริยาภรณ์ อ้างอิง